În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, Biroul Administrare Drumuri, Autorizări, din cadrul Serviciului Administraţia Domeniului Public și Privat,, formulează prezentul

**RAPORT DE SPECIALITATE**

la proiectul de hotărâre privind aprobarea Regulamentului privind organizarea și desfășurarea circulației autovehiculelor din categoria mijloacelor de transport greu în municipiul Satu Mare”

 Adoptarea acestei hotărâri este necesară pentru o mai bună fluidizare a traficului și limitarea intensității acestuia, precum și pentru protejarea unor sectoare de drumuri. Serviciului Administrația Domeniului Public și Privat, Biroul Administrare Drumuri, Autorizări propune instituirea de restricții pentru circulația în interiorul municipiului a autovehiculelor de transport marfă cu masa totală maximă autorizată mai mare de 3,5 tone. Pentru asigurarea unui mediu de viață sănătos, autoritățile administrației publice locale, au conform art. 70 litera g) din OUG nr.195/2005 privind protecția mediului, obligația să „să reglementeze, inclusiv prin interzicerea temporară sau permanentă, accesul anumitor tipuri de autovehicule sau desfășurarea unor activități generatoare de disconfort pentru populație în anumite zone ale localităților, cu predominanță în spațiile destinate locuințelor, în zonele destinate tratamentului, odihnei, recreerii și agrementului”.

 Având în vedere modificarea substanțială a condițiilor de desfășurare a traficului în municipiul Satu Mare prin darea în folosință a Variantei de ocolire a municipiului, se impune adoptarea unei hotărâri cu privire la condițiile actuale de trafic, luând în calcul evoluția de perspectivă a traficului urban.

 Deplasările autovehiculelor cu masa totală maximă autorizată mai mare de 3,5 tone aflate în tranzit prin municipiul Satu Mare, precum și cele determinate de necesitățile proprii ale municipiului (aprovizionare, lucrări de construcții, etc.) contribuie la un trafic foarte intens pe arterele centrale ale municipiului, în orele de vârf.

De asemenea dezvoltarea masivă a parcului auto, creșterea mobilității dar și problema generată de lipsa locurilor de parcare, sunt elemente care au determinat administrația publică locală prin serviciile de specialitate să găsească soluții privind reglementarea traficului pe arterele municipiului.

 Ca soluție pentru fluidizarea traficului și limitarea intensității acestuia, pentru protejarea unor sectoare de drumuri și reducerea poluării, propunem restricționarea accesului autovehiculelor cu masa totală maximă autorizată mai mare de 3,5 tone în municipiul Satu Mare.

 Realizarea practică a acestui obiectiv, se poate face prin instituirea unor taxe/tarife de acces pentru circulația transportului greu în interiorul municipiului, măsură posibilă în temeiul prevederilor art. 474 din Legea nr. 227/2015 Codul fiscal, cu modificările și completările ulterioare potrivit căruia ” (1) Pentru funcționarea unor servicii publice locale create în interesul persoanelor fizice și juridice, precum și pentru promovarea turistică a localității, consiliile locale, județene și Consiliul General al Municipiului București, după caz, pot adopta taxe speciale. (2) Domeniile în care consiliile locale, județene și Consiliul General al Municipiului București, după caz, pot adopta taxe speciale pentru serviciile publice locale, precum și cuantumul acestora se stabilesc în conformitate cu prevederile Legii nr. 273/2006 privind finanțele publice locale, cu modificările și completările ulterioare. (3) Taxele speciale se încasează numai de la persoanele fizice și juridice care beneficiază de serviciile oferite de instituția sau serviciul public de interes local, potrivit regulamentului de organizare și funcționare al acestora, sau de la cele care sunt obligate, potrivit legii, să efectueze prestații ce intră în sfera de activitate a acestui tip de serviciu ...” coroborate cu prevederile art. 30 ale Legii nr. 273/2006 privind finanțele publice locale, cu modificările și completările ulterioare, ” ... (1) Pentru funcționarea unor servicii publice locale, create în interesul persoanelor fizice și juridice, consiliile locale, județene și Consiliul General al Municipiului București, după caz, aprobă taxe speciale. (2) Cuantumul taxelor speciale se stabilește anual, iar veniturile obținute din acestea se utilizează integral pentru acoperirea cheltuielilor efectuate pentru înființarea serviciilor publice de interes local, precum și pentru finanțarea cheltuielilor curente de întreținere și funcționare a acestor servicii ... (6) Taxele speciale se fac venit la bugetul local și se încasează numai de la persoanele fizice si juridice care beneficiază de serviciile publice locale pentru care s-au instituit taxele respective ...”

 Modificările aduse de noul regulament au ca obiect optimizarea tehnologică a procedurilor de lucru interne și în relația cu cetățenii, comunicarea informatizată și tranzacții/plata on-line.

Stabilirea unui set de reguli este lipsită de efect dacă nu sunt reglementate și mijloacele coercitive prin care să se asigure impunerea respectării acestora. Potrivit prevederilor art. 2 alin. (2) din Ordonanța nr. 2/2001, prin hotărâri ale autorității locale sau județene se stabilesc și se sancționează contravenții în toate domeniile de activitate pentru care acestora le sunt stabilite atribuții prin lege, în măsura în care în domeniile respective nu sunt stabilite contravenții prin legi, ordonanțe sau hotărâri ale Guvernului.

În același timp, contravențiile stabilite trebuie încadrate în ansamblul legislativ în totalitatea lui pentru asigurarea concordanței acestora cu alte prevederi legislative.

 Concluzionând cele de mai sus, proiectul de hotărâre privind aprobarea Regulamentului privind organizarea și desfășurarea circulației autovehiculelor din categoria mijloacelor de transport greu în municipiul Satu Mare se înaintează Consiliului Local Satu Mare cu propunere de aprobare.

 Șef SADPP,

 Giurgiu Ovidiu

Red. ing.Haiduc Dan - 2 ex.